Božić (25/12/04) - 2004-12-24
Kristova učenja utjelovljena su i u američkoj Deklaraciji neovisnosti, koja kaže da su svi ljudi rođeni jednaki
Prije dvije tisuće godine, u svijetu punom razdora, siromaštva i mržnje, u štalici u Betlehemu rodio se Isus Krist. U tada moćnom Rimskom carstvu, malo tko je mogao zamisliti koliko će taj događaj utjecati na svijet. Iz skromnih jaslica došla je poruka o Božjoj ljubavi i o konačnoj pobjedi dobra nad zlim. Kristova poruka također govori o urođenom dostojanstvu i bratstvu cijelog čovječanstva: svatko je stvoren na sliku Božju. Ova poruka dala je i najnižima u Rimskom carstvu, robovima, neprocjenjivu vrijednost. Ideja da nitko ne može s pravom kršiti svetost pojedinca proširila se i na kraju dovela do ograničavanja moći države. Stoljećima nakon Krista, ideal nepovredivosti svakog čovjeka postao je kamen temeljac moderne demokracije. To načelo utjelovljeno je i u američkoj Deklaraciji neovisnosti, u kojoj se kaže da su svi ljudi stvoreni jednaki i da ih je Tvorac sve obdario određenim neotuđivim pravima. U vrijeme kada su osnovane, Sjedinjene Države su bile uglavnom kršćanska zemlja, iako su Amerikanci prakticirali svoju vjeru na različite načine. Štoviše, Amerikanci su jasno dali do znanja u Povelji prava, koja obuhvaća prvih deset amandmana na Ustav, da se sloboda vjere mora poštivati. U desetljećima koja su protekla otada, u Sjedinjene su Države počeli dolaziti ljudi raznih vjera. Dapače, Sjedinjene su Države danas jedna zemalja s najvećom vjerskom raznovrsnošću u svijetu. Kršćani svih denominacija, Židovi, muslimani, hindusi, budisti i drugi smatraju Ameriku svojim domom. Svi oni mogu slobodno prakticirati svoju vjeru kako god žele. Takva sloboda učinila je Ameriku snažnom. No, zbog toga Ameriku mrze neprijatelji slobode – kao što su to jasno pokazali teroristički napadi od 11. rujna 2001. Otada, Sjedinjene Države zajedno s ostatkom civiliziranog svijeta, vode globalni rat protiv terorizma. Dok Amerikanci slave Božić, rekao je predsjednik Bush, zahvaljuju na čudu Božje ljubavi i ponovno se posvećuju pomaganju onima kojima je pomoć potrebna. Predsjednik je dodao: "Također molimo za naše hrabre muškarce i žene u uniformi, od kojih će mnogi ove blagdane provesti daleko od kuće. Njihova hrabrost i predanost čuva nas i širi slobodu i mir."